LV Eiropas Savienības Oficiālais Vēstnesis C 237/5

Paziņojums par antidempinga procedūras sākšanu attiecībā uz Ķīnas Tautas Republikas izcelsmes gludināmo dēļu importu, attiecinot to uz vienu ražotāju eksportētāju Since Hardware (Guangzhou) Co. Ltd., un par tādu antidempinga pasākumu pārskatīšanas sākšanu, kurus piemēro Ķīnas Tautas Republikas izcelsmes gludināmo dēļu importam

2009/C 237/05

Komisija saskaņā ar 5. pantu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), ir saņēmusi sūdzību, kurā apgalvots, ka konkrēti importēti Ķīnas Tautas Republikas (“attiecīgā valsts”) izcelsmes gludināmie dēļi, kurus ražojis uzņēmums Since Hardware (Guangzhou) Co. Ltd. (“Since Hardware”), tiekot pārdoti par dempinga cenām, tādējādi nodarot būtiskus materiālus zaudējumus Kopienas ražošanas nozarei.

1. Sūdzība

Sūdzību 2009. gada 20. augustā iesniedza trīs Kopienas ražotāji (“sūdzības iesniedzēji”), kuru produkcija veido lielāko daļu, šajā gadījumā vairāk nekā 50 %, no Kopienas kopējās gludināmo dēļu produkcijas.

2. Ražojums

Ražojums, par kuru tiek apgalvots, ka to pārdod par dempinga cenām, ir gludināmie dēļi, iebūvēti vai neiebūvēti, ar tvaiku uzsūcošu virsmu vai bez tās un/vai ar uzkarstošu virsmu vai bez tās, un/vai ar piepūšamu virsmu vai bez tās, arī ar gludināmo dēli piedurknēm, un ar to svarīgākajām daļām, t. i., ar kājām, virsmu un metāla rāmi, kuru izcelsme ir Ķīnas Tautas Republikā, kurus pašlaik klasificē ar KN kodu ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 un ex 8516 90 00. Šie KN kodi ir norādīti vienīgi informācijai.

3. Apgalvojums par dempingu

Ņemot vērā pamatregulas 2. panta 7. punkta noteikumus, sūdzības iesniedzējs normālo vērtību Since Hardware noteica, pamatojoties uz cenu tirgus ekonomikas valstī, kas minēta šā paziņojuma 5.1. punkta d) apakšpunktā. Izvirzītais apgalvojums par dempingu ir pamatots ar šādi aprēķinātas normālās vērtības salīdzinājumu ar attiecīgā ražojuma eksporta cenām, to pārdodot eksportam uz Kopienu.

Uz šā pamata aprēķinātā dempinga starpība ir ievērojama.

4. Apgalvojums par zaudējumiem

Apgalvojums par zaudējumiem tiek pamatots ar faktu, ka antidempinga izmeklēšanā par Ķīnas Tautas Republikas un Ukrainas izcelsmes gludināmo dēļu importu, pēc kuras ar Padomes Regulu (EK) Nr. 452/2007 (2) tika noteikti pasākumi, Komisija konstatēja, ka minēto valstu izcelsmes gludināmo dēļu imports par dempinga cenām ir radījis materiālus zaudējumus Kopienas ražošanas nozarei. Šo konstatējumu pamatā ir ietekmes novērtējums visam importam no Ķīnas Tautas Republikas un Ukrainas kopumā, izņemot uzņēmuma Since Hardware ražoto gludināmo dēļu importu.

Sūdzības iesniedzēji apgalvo, ka, ja uzņēmuma Since Hardware veiktais imports būtu bijis iekļauts zaudējumu analīzē, tad importa par dempinga cenām apjoms un tirgus daļa būtu liecinājusi par lielāku kaitējumu, kaut arī citi zaudējumu faktori attiecībā uz Kopienas ražošanas nozares darbību būtu palikuši neskarti. Turklāt sūdzības iesniedzēji sniedza sākotnēji pietiekami pamatotus pierādījumus, kas liecina par to, ka uzņēmuma Since Hardware faktiskās cenas bija zemākas par Kopienas ražošanas nozares cenām.

5. Procedūra

Apspriedusies ar padomdevēju komiteju un konstatējusi, ka sūdzību iesniegusi Kopienas ražošanas nozare vai tā iesniegta tās vārdā un ka ir pietiekami daudz pierādījumu, lai pamatotu procedūras sākšanu, Komisija ar šo sāk izmeklēšanu atbilstoši pamatregulas 5. pantam.

5.1. Dempinga un zaudējumu noteikšanas procedūra

Izmeklēšanā noteiks, vai Ķīnas Tautas Republikas izcelsmes attiecīgais ražojums, kuru ražojis uzņēmums Since Hardware, tiek pārdots par dempinga cenām un vai šis dempings ir veicinājis zaudējumu rašanos.

a) Atlases veikšana

Ņemot vērā šajā procedūrā iesaistīto Kopienas ražotāju acīmredzami lielo skaitu, Komisija var lemt piemērot pamatregulas 17. pantā paredzēto pārbaudi izlases veidā.

i) Kopienas ražotāju atlase

Lai Komisija varētu izlemt, vai ir vajadzīga parauga atlase, un vajadzības gadījumā veikt atlasi, visi Kopienas ražotāji tiek aicināti šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā sniegt šādu informāciju par savu uzņēmumu vai uzņēmumiem:

— nosaukums, adrese, elektroniskā pasta adrese, tālruņa un faksa numurs un kontaktpersona,

— uzņēmuma kopējais apgrozījums euro no 2008. gada 1. jūlija līdz 2009. gada 30. jūnijam,

— precīzs apraksts par uzņēmuma darbību visā pasaulē saistībā ar attiecīgo ražojumu,

— pārdoto apjomu vērtība euro, attiecīgo ražojumu laikposmā no 2008. gada 1. jūlija līdz 2009. gada 30. jūnijam pārdodot Kopienas tirgū,

— attiecīgā ražojuma pārdošanas apjoms vienībās Kopienas tirgū laika posmā no 2008. gada 1. jūlija līdz 2009. gada 30. jūnijam,

— attiecīgā ražojuma ražošanas apjoms vienībās laika posmā no 2008. gada 1. jūlija līdz 2009. gada 30. jūnijam,

— visu to saistīto uzņēmumu (3) nosaukumi un precīzs darbības apraksts, kuri iesaistīti attiecīgā ražojuma ražošanā un/vai pārdošanā,

— visa pārējā būtiskā informācija, kas palīdzētu Komisijai izveidot izlasi.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiks izraudzīts iekļaušanai izlasē, tam būs jāatbild uz anketas jautājumiem un jāpiekrīt sniegto atbilžu pārbaudei uz vietas. Ja uzņēmums būs norādījis, ka nepiekrīt, ka to varētu iekļaut vai ka to iekļauj izlasē, tiks uzskatīts, ka tas izmeklēšanā nav sadarbojies. Nesadarbošanās sekas ir izklāstītas šā paziņojuma 8. punktā.

ii) Galīgā izlase

Visām ieinteresētajām personām, kas vēlas iesniegt būtisku informāciju par izlases veidošanu, tas jādara 6. punkta b) apakšpunkta ii) daļā noteiktajā termiņā.

Komisija gatavojas veikt galīgo atlasi pēc apspriešanās ar attiecīgajām personām, kuras izteikušas vēlēšanos tikt iekļautām izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas izmeklēšanā.

Ja sadarbība nav pietiekama, saskaņā ar pamatregulas 17. panta 4. punktu un 18. pantu Komisija konstatējumus var pamatot ar pieejamajiem faktiem. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija izsūtīs anketas atlasītajiem Kopienas ražošanas nozares uzņēmumiem, visām zināmajām ražotāju apvienībām Kopienā un uzņēmumam Since Hardware. Turklāt Komisija var nosūtīt anketas importētājiem un visām zināmajām importētāju apvienībām Kopienā.

c) Informācijas vākšana un uzklausīšanas organizēšana

Visas ieinteresētās personas ir aicinātas darīt zināmu savu viedokli, iesniegt informāciju, kas nav iekļauta atbildēs uz anketas jautājumiem, un apstiprinošus pierādījumus. Šī informācija un apstiprinošie pierādījumi Komisijai jāsaņem šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šāds pieprasījums jāiesniedz šā paziņojuma 6. punkta a) apakšpunkta iii) daļā noteiktajā termiņā.

d) Tirgus ekonomikas valsts izvēle

Saskaņā ar pamatregulas 2. panta 7. punkta a) apakšpunktu, lai noteiktu normālo vērtību attiecībā uz Since Hardware, paredzēts izvēlēties Amerikas Savienotās Valstis par piemērotu tirgus ekonomikas valsti. Ieinteresētās personas ir aicinātas 6. punkta c) apakšpunktā noteiktajā termiņā izteikt viedokli par izvēles atbilstību.

e) Tirgus ekonomikas režīms un atsevišķs režīms

Ja uzņēmums sniedz pietiekamus pierādījumus tam, ka tas darbojas tirgus ekonomikas apstākļos, t. i., atbilst pamatregulas 2. panta 7. punkta c) apakšpunktā noteiktajiem kritērijiem, normālo vērtību noteiks saskaņā ar pamatregulas 2. panta 7. punkta b) apakšpunktu. Šim nolūkam konkrētajā termiņā, kas noteikts šā paziņojuma 6. punkta d) apakšpunktā, jāiesniedz pienācīgi pamatots pieprasījums. Komisija uzņēmumam nosūtīs pieprasījuma veidlapu. Minēto pieprasījuma veidlapu uzņēmums var izmantot, lai pieprasītu atsevišķu režīmu, t. i., ka tas atbilst pamatregulas 9. panta 5. punktā noteiktajiem kritērijiem.

5.2. Kopienas interešu novērtēšanas procedūra

Saskaņā ar pamatregulas 21. pantu un ja apgalvojumi par dempingu un tā nodarītajiem zaudējumiem ir pamatoti, tiks lemts par to, vai antidempinga pasākumu pieņemšana nav pretrunā Kopienas interesēm. Šim nolūkam Komisija var nosūtīt anketas zināmajiem Kopienas ražošanas nozares uzņēmumiem, importētājiem, to pārstāvju apvienībām, reprezentatīvajiem lietotājiem un reprezentatīvajām patērētāju organizācijām. Ja šādas personas, tostarp tās, kuras nav zināmas Komisijai, ir pierādījušas, ka pastāv objektīva saistība starp to darbību un attiecīgo ražojumu, tās šā paziņojuma 6. punkta a) apakšpunkta ii) daļā noteiktajā vispārējā termiņā var pieteikties Komisijā un sniegt informāciju. Personas, kas rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kāpēc tās būtu jāuzklausa. Jānorāda, ka visa atbilstīgi pamatregulas 21. pantam sniegtā informācija tiks ņemta vērā tikai tad, ja iesniedzot tā būs pamatota ar faktiem.

6. Termiņi

a) Vispārējie termiņi

i) Termiņš anketu vai citu veidlapu pieprasīšanai

Visām ieinteresētajām personām pēc iespējas drīz, bet ne vēlāk kā 10 dienas no šā paziņojuma publicēšanas Eiropas Savienības Oficiālajā Vēstnesī, jāpieprasa anketa vai citas pieprasījuma veidlapas.

ii) Ieinteresētajām personām, kuras vēlas paziņot par sevi, aizpildīt aptaujas lapu un iesniegt pārējo informāciju

Lai izmeklēšanā ņemtu vērā sniegto informāciju, visām ieinteresētajām personām, sazinoties ar Komisiju, 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāinformē par sevi, jādara zināms savs viedoklis un jāiesniedz atbildes uz anketas jautājumiem vai jebkura cita informācija. Jāpievērš uzmanība tam, ka tiesības izmantot lielāko daļu pamatregulā noteikto procesuālo tiesību ir atkarīgas no tā, vai persona ir pieteikusies iepriekšminētajā termiņā.

Izlasē iekļautajiem uzņēmumiem jāsniedz atbildes uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā.

iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Īpašs termiņš attiecībā uz atlases veikšanu

i) Šā paziņojuma 5.1. punkta a) apakšpunkta i) daļā minētā informācija jānosūta Komisijai 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija gatavojas apspriesties ar attiecīgajām personām, kuras paudušas vēlmi tikt iekļautām izlasē, pieņemot lēmumu par galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Kā minēts 5.1. punkta a) apakšpunkta ii) daļā, visa pārējā informācija, kas ir svarīga atlases veikšanai, Komisijai jāsaņem 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

Atlasīto personu atbildēm uz anketas jautājumiem jānonāk Komisijā 37 dienu laikā no dienas, kad paziņots par šo personu iekļaušanu izlasē.

c) Īpašs termiņš tirgus ekonomikas valsts izvēlei

Izmeklēšanā iesaistītās personas var izteikt apsvērumus par Amerikas Savienoto Valstu atbilstību, ko saskaņā ar šā paziņojuma 5.1. punkta d) apakšpunktu paredzēts izmantot par tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

d) Konkrēts termiņš prasījumu iesniegšanai par tirgus ekonomikas režīmu un/vai atsevišķa režīma piemērošanu

Pienācīgi pamatoti uzņēmumu prasījumi par tirgus ekonomikas režīmu un/vai par individuālu režīmu saskaņā ar pamatregulas 9. panta 5. punktu, kā norādīts šā paziņojuma 5. punkta e) apakšpunktā, jāiesniedz Komisijai 15 dienu laikā no šā paziņojuma publicēšanas Eiropas Savienības Oficiālajā Vēstnesī.

7. Rakstiski sniegtā informācija, atbildes uz anketas jautājumiem un sarakste

Visai ieinteresēto personu iesniegtajai informācijai jābūt rakstiskai (nevis elektroniskai, ja vien nav noteikts citādi), un tajā jānorāda ieinteresētās personas nosaukums, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (4), un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “For inspection by interested parties”.

Komisijas adrese sarakstei:

European Commission Directorate-General for Trade Directorate H Office: N105 04/92 1049 Bruxelles/Brussel BELGIQUE/BELGIË Fakss +32 22956505

8. Nesadarbošanās

Ja kāda ieinteresētā persona atsakās sniegt vajadzīgo informāciju vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos konstatējumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepatiesu vai maldinošu informāciju, to neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, šai personai rezultāts var būt nelabvēlīgāks nekā tad, ja tā būtu sadarbojusies.

9. Izmeklēšanas grafiks

Izmeklēšanu atbilstoši pamatregulas 6. panta 9. punktam pabeigs 15 mēnešu laikā no šā paziņojuma publicēšanas dienas Eiropas Savienības Oficiālajā Vēstnesī. Saskaņā ar pamatregulas 7. panta 1. punktu pagaidu pasākumus var noteikt ne vēlāk kā 9 mēnešu laikā no šā paziņojuma publicēšanas Eiropas Savienības Oficiālajā Vēstnesī.

10. Pašreizējo pasākumu pārskatīšana

Ar Padomes Regulu (EK) Nr. 452/2007 tika noteikts galīgs antidempinga maksājums gludināmiem dēļiem, iebūvētiem vai neiebūvētiem, ar tvaiku uzsūcošu virsmu un/vai ar uzkarstošu virsmu, un/vai ar piepūšamu virsmu vai bez tās, arī ar gludināmo dēli piedurknēm, un to svarīgākajām sastāvdaļām, t. i., kājām, virsmu un metāla rāmi, kuru izcelsme ir Ķīnas Tautas Republikā un Ukrainā un kurus klasificē ar KN kodu ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 un ex 8516 90 00 (TARIC kods 3924909010, 4421909810, 7323939010, 7323999110, 7323999910, 8516797010 un 8516900051). Maksājuma likme Since Hardware bija 0 %.

Ņemot vērā PTO Apelācijas institūcijas ziņojumu Mexico – Beef and Rice (5), ar Padomes Regulu (EK) Nr. 452/2007 uzņēmumam Since Hardware noteikto pasākumu turpmāka piemērošana vairs nav lietderīga, un Regula (EK) Nr. 452/2007 attiecīgi ir jāgroza. Tādējādi jāuzsāk Regulas (EK) Nr. 452/2007 pārskatīšana, lai veiktu visus nepieciešamos grozījumus saskaņā ar Apelācijas institūcijas ziņojumu Mexico – Beef and Rice.

Tādēļ ar šo Komisija uzsāk Regulas (EK) Nr. 452/2007 pārskatīšanu atbilstīgi Regulas (EK) Nr. 1515/2001 2. panta 3. punktam.

11. Personas datu apstrāde

Jānorāda, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

12. Uzklausīšanas amatpersona

Jānorāda, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt, lai procedūrā iesaistītos Tirdzniecības ģenerāldirektorāta uzklausīšanas amatpersona. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informācija un kontaktinformācija atrodama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 56, 6.3.1996., 1. lpp.

(2) OV L 109, 26.4.2007., 12. lpp.

(3) Lai saprastu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(4) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par VVTT 1994 VI panta īstenošanu (Antidempinga nolīgums).

(5) Mexico – Definitive Anti-dumping Measures on Beef and Rice, Report of the Appellate Body, WT/DS295/AB/R, 2005. gada 29. novembris.

(6) OV L 8, 12.1.2001., 1. lpp.